Ο κανονισμός θεσπίζει το πρόγραμμα της Ευρωπαϊκής Ένωσης (ΕΕ) για την καταπολέμηση της απάτης. Αυτό ισχύει για τη διάρκεια του πολυετούς δημοσιονομικού πλαισίου 2021-2027. Ορίζει σχετικά με το πρόγραμμα τα εξής: τους γενικούς και ειδικούς στόχους· το επίπεδο, τις μορφές και τους κανόνες των παρεμβάσεων, καθώς και το ύψος της χρηματοδότησης. Οι γενικοί στόχοι του προγράμματος είναι: η προστασία των οικονομικών συμφερόντων της ΕΕ· η στήριξη της συνολικής συνδρομής και της συνεργασίας μεταξύ των εθνικών διοικητικών αρχών και της Ευρωπαϊκής Επιτροπής κατά την εφαρμογή της τελωνειακής και γεωργικής νομοθεσίας. Οι εν λόγω στόχοι υλοποιούνται μέσω των ακόλουθων τριών ειδικών στόχων: την πρόληψη και καταπολέμηση της απάτης, της διαφθοράς και άλλων παράνομων δραστηριοτήτων εις βάρος των οικονομικών συμφερόντων της ΕΕ (114,207 εκατ. ευρώ από τον προϋπολογισμό του προγράμματος)· τη στήριξη, μέσω της πλατφόρμας του συστήματος πληροφοριών κατά της απάτης (AFIS), της ανταλλαγής πληροφοριών και των επιχειρησιακών δραστηριοτήτων στον τομέα της αμοιβαίας διοικητικής συνδρομής σε τελωνειακά και γεωργικά θέματα (60 εκατ. ευρώ από τον προϋπολογισμό)· την ενίσχυση της υποβολής εκθέσεων παρατυπιών, συμπεριλαμβανομένων των περιπτώσεων απάτης, όσον αφορά τα κονδύλια επιμερισμένης διαχείρισης και τα κονδύλια προενταξιακής βοήθειας της ΕΕ (7 εκατ. ευρώ από τον προϋπολογισμό). Ο επταετής προϋπολογισμός του προγράμματος ανέρχεται σε 181,207 εκατ. ευρώ (σε τρέχουσες τιμές), εκ των οποίων ποσοστό έως 2 % μπορεί να χρησιμοποιηθεί για: τεχνική και διοικητική βοήθεια, όπως για την προετοιμασία, την παρακολούθηση, τον έλεγχο, τον λογιστικό έλεγχο και την αξιολόγηση, συμπεριλαμβανομένων των εταιρικών συστημάτων τεχνολογίας της πληροφορίας. Το πρόγραμμα μπορεί να καλύψει ορισμένες πρόσθετες δαπάνες, όπως την εγκατάσταση και τη συντήρηση της μόνιμης τεχνικής υποδομής και τα έξοδα μετάβασης και διαμονής (στο παράρτημα I περιέχεται ενδεικτικός κατάλογος). Τρίτες χώρες μπορούν να συμμετέχουν στο πρόγραμμα υπό ορισμένες προϋποθέσεις. Σε αυτές περιλαμβάνεται το δικαίωμα της Ευρωπαϊκής Υπηρεσίας Καταπολέμησης της Απάτης (OLAF) να διενεργεί έρευνες, μεταξύ των οποίων και επιτόπιους ελέγχους και εξακριβώσεις, με σκοπό την προστασία των οικονομικών συμφερόντων της ΕΕ. Το ανώτατο ποσοστό συγχρηματοδότησης για επιχορηγήσεις που παρέχονται μέσω του προγράμματος αντιστοιχεί στο 80 % των επιλέξιμων δαπανών. Σε εξαιρετικές περιπτώσεις, το ποσοστό αυτό μπορεί να φτάσει το 90 %. Οι ακόλουθες δραστηριότητες είναι επιλέξιμες για χρηματοδότηση: παροχή τεχνικών γνώσεων, εξειδικευμένου και τεχνικά προηγμένου εξοπλισμού και αποτελεσματικών εργαλείων ΤΠ για τη διεθνική και πολυτομεακή συνεργασία· ενίσχυση των ανταλλαγών προσωπικού, διασφάλιση της στήριξης και διευκόλυνση των ερευνών, ιδίως όσον αφορά κοινές ομάδες και διασυνοριακές επιχειρήσεις· παροχή τεχνικής και επιχειρησιακής στήριξης σε εθνικές έρευνες, ιδίως δε σε τελωνειακές αρχές και σε αρχές επιβολής του νόμου, οι οποίες καταπολεμούν την απάτη και άλλες παράνομες δραστηριότητες· ανάπτυξη ικανοτήτων στον τομέα της ΤΠ στα κράτη μέλη της ΕΕ και σε τρίτες χώρες, ενίσχυση της ανταλλαγής δεδομένων, καθώς και ανάπτυξη και παροχή εργαλείων ΤΠ για την έρευνα και την παρακολούθηση των εργασιών στον τομέα των πληροφοριών· διοργάνωση εξειδικευμένης κατάρτισης, εργαστηρίων ανάλυσης κινδύνου, διασκέψεων και μελετών που αποσκοπούν στη βελτίωση της συνολικής συνεργασίας και του συντονισμού· διοργάνωση κάθε άλλης δραστηριότητας που περιλαμβάνεται σε πρόγραμμα εργασίας προκειμένου να επιτευχθούν οι γενικοί και ειδικοί στόχοι του κανονισμού. Οι ακόλουθες οντότητες* είναι επιλέξιμες για χρηματοδότηση της ΕΕ: δημόσιες αρχές, ερευνητικά και εκπαιδευτικά ινστιτούτα και μη κερδοσκοπικές οντότητες — όλα εκτός των δημοσίων αρχών απαιτούν επιχειρησιακή λειτουργία επί τουλάχιστον ένα έτος, δεδομένου ότι: συμβάλλουν στην επίτευξη των γενικών ή ειδικών στόχων του προγράμματος έχουν συσταθεί σε κράτος μέλος ή σε τρίτη χώρα που είναι συνδεδεμένη με το πρόγραμμα ή που απαριθμείται στο πρόγραμμα εργασίας του· νομικές οντότητες που έχουν συσταθεί βάσει του δικαίου της ΕΕ ή διεθνείς οργανισμοί. Η Επιτροπή: εγκρίνει προγράμματα εργασίας· παρακολουθεί την πρόοδο με βάση τους δείκτες που παρατίθενται στο παράρτημα II· υποβάλλει ετησίως έκθεση στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης σχετικά με τις επιδόσεις του προγράμματος στο πλαίσιο της ετήσιας έκθεσής της για την προστασία των οικονομικών συμφερόντων της ΕΕ — καταπολέμηση της απάτης· διενεργεί ανεξάρτητες, αντικειμενικές και έγκαιρες αξιολογήσεις· παρουσιάζει ενδιάμεση αξιολόγηση του προγράμματος πριν το πέρας τεσσάρων ετών από την εκκίνησή του και μια τελική αξιολόγηση εντός του ίδιου χρονικού πλαισίου από την ολοκλήρωσή του· υποβάλλει τα αποτελέσματα των αξιολογήσεων στο Κοινοβούλιο, το Συμβούλιο, το Ευρωπαϊκό Ελεγκτικό Συνέδριο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, και τα δημοσιεύει στον ιστότοπό της· μπορεί να εκδίδει κατ’ εξουσιοδότηση πράξεις έως τις 31 Δεκεμβρίου 2028· διενεργεί τακτικές ενημερωτικές και επικοινωνιακές εκστρατείες σχετικά με τα έργα που χρηματοδοτούνται και τα αποτελέσματά τους. Το Ευρωπαϊκό Κοινοβούλιο μπορεί να διατυπώνει συστάσεις για το ετήσιο πρόγραμμα εργασίας. Οι αποδέκτες των κονδυλίων της ΕΕ πρέπει: να παρέχουν τα απαραίτητα και έγκαιρα στοιχεία προκειμένου να διασφαλιστεί η αποτελεσματική παρακολούθηση του προγράμματος, συμπεριλαμβανομένων των κρατών μελών, όπου απαιτείται· να μνημονεύουν ρητώς και να προβάλλουν την προέλευση των κονδυλίων της ΕΕ που λαμβάνουν.